ญี่ปุ่นชี้ฟองสบู่หุ้นจีนแตก ไม่ถ่วงเศรษฐกิจในปท.ให้หยุดชะงัก
ที่ปรึกษานายกฯญี่ปุ่นชี้ฟองสบู่หุ้นจีนแตก ไม่ถ่วงเศรษฐกิจญี่ปุ่นให้หยุดชะงัก
9 ก.ค. 2558

นายเอทสึโร ฮอนดะ ที่ปรึกษาด้านเศรษฐกิจของนายกรัฐมนตรีชินโซ อาเบะ ของญี่ปุ่นเปิดเผยว่า การที่ภาวะฟองสบู่ในตลาดหุ้นจีนแตกมีแนวโน้มว่า จะไม่ส่งผลกระทบร้ายแรงต่อการฟื้นตัวของเศรษฐกิจญี่ปุ่นแต่อย่างใด และอาจจะยังไม่จำเป็นที่จะต้องใช้นโยบายเพิ่มเติมเพื่อรับมือกับสถานการณ์ดังกล่าว
นายฮอนดะไม่ได้แสดงความวิตกกังวลต่อกรณีที่ว่า การที่ตลาดหุ้นจีนทรุดลงอย่างหนักอาจจะส่งผลกระทบต่อนโยบายการฟื้นฟูเศรษฐกิจของนายอาเบะหรือที่เรียกว่า นโยบายอาเบะโนมิกส์
นายฮอนดะกล่าวว่า “กรณีที่ตลาดหุ้นจีนเผชิญกับภาวะฟองสบู่แตกนั้น คงไม่ใช่สถานการณ์ที่จะเกิดขึ้นชั่วคราว ซึ่งเป็นไปได้ยากที่จะคิดว่าตลาดหุ้นจีนจะกลับมาฟื้นตัวในเร็วๆ นี้ ซึ่งสถานการณ์ดังกล่าวอาจส่งผลกระทบมาถึงญี่ปุ่น แต่คงไม่ถึงขั้นที่นโยบายอาเบะโนมิกส์จะหยุดชะงัก”
สำนักข่าวซินหัวรายงานว่า ในวันนี้ ดัชนีเซี่ยงไฮ้คอมโพสิตตลาดหุ้นจีนปิดพุ่งขึ้นในวันนี้ เพราะได้แรงหนุนจากข่าวทางการจีนได้ออกมาตรการพยุงตลาดหุ้น ดัชนีเซี่ยงไฮ้คอมโพสิตพุ่งขึ้น 202.14 จุด หรือ 5.76% ปิดที่ 3,709.33 จุด
 
อินโฟเควสท์ แปลและเรียบเรียง